Lisa 1

Viljandi Linnavolikogu

määrusele nr

**TEHNILINE JUHEND**

**Viljandi linna avaliku ürituse korraldamise ja pidamise korrale**

1. **Üldsätted**
   1. Sündmuse korraldamisel tuleb lähtuda kehtivatest töö-, tule-, seadmeohutuse jms seadustest ja määrustest.
   2. Käesolev juhend näeb ette minimaalsed nõuded ohutu sündmuse korraldamiseks Viljandi linna territooriumil.
   3. Avalikul sündmusel kasutava konstruktsiooni all mõistetakse käesolevas dokumendis lava-, telgi-(kuhu on planeeritud publik), tribüüni- ja riputuskonstruktsioone ning batuute(edaspidi "konstruktsioonid").
   4. Sündmustehnika all mõistetakse käesolevas dokumendis heli-, valgus-, video jms eritehnikat.
   5. Kogu käesolevas juhendis loetletud dokumentatsioon peab olema sündmuse ülesehituse, toimumise ja demontaaži ajal olema sündmuse toimumise kohas ning see tuleb kontrolli teostavale isikule, selle nõudmisel, viivitamatult esitada.
2. **Nõuded konstruktsioonidele**
   1. Fermidel(truss), mille külge riputatakse sündmustehnikat peavad olema kehtivad toimivussertifikaadid ning koormustabelid. Need tuleb esitada koos ülejäänud dokumentatsiooniga.
   2. Avalikule sündmusele paigaldatava konstruktsiooni kohta peab loa taotleja eelnevalt esitama paigaldaja poolse tööjoonise, kus on toodud vähemalt:
      1. Konstruktsiooni kuju ja põhimõõtmed (pikkus, laius, kõrgus, lava pinna kõrgus jne)
      2. Kasutatav põhikonstruktsiooni tüüp (ferm, ehitustelling jne)
      3. Jäigastavate elementide paiknemine ja tüüp (diagonaalsidemed, trossid jne.)
      4. Vasturaskuste või ankrute lahendus ning kaal
      5. Võimalikud riputuspunktid koos kandevõimega
      6. Maksimaalne lubatud tuulekiirus, kuhu maani võib konstruktsiooni kasutada.
   3. Konstruktsiooni tööjoonis tuleb esitada eelnevalt vastva sündmuse heli-, valgus- ja muu sündmustehnika paigaldajale.
   4. Kõik konstruktsioonid peavad olema terved, ilma tugevust mõjutavate vigastusteta (tugevalt mõlkis, rebenenud keevised jne)
   5. Konstruktsioonid peavad olema paigaldatud tootjapoolse juhendi järgi. Arvestades mh. järgnevat:
      1. Kõik konstruktsioonid peavad toetuma tugevale ja stabiilsele alusele. Selle puudumisel tuleb alus luua selleks sobivast materjalist (risti laotud prussid, vineer paksusega >20mm jne). Nõlvale planeeritud konstruktsiooni puhul tuleb alusele erilist tähelepanu pöörata. Vajadusel tuleb konstruktsiooni jala alune kaevata horistonaalseks ja luua stabiilne alus. Reeglina ei ole konstruktsioonide rajamine nõlvadele soovitatav.
      2. Fermkonstruktsioonil (truss) peavad olema kinnitatud kõik tiftid, koos turvasplintidega. Tellingkonstruktsioonil kinnitustiftid korralikult kinni löödud.
      3. Vasturaskused ja ankrud
         1. Konstruktsioonid peavad olema varustatud piisaval hulgal vasturaskustega, et oleks tagatud konstruktsiooni püsivus kuni paigaldaja määratud tuulekiiruseni. Määratud tuulekiiruse ületamisel tuleb konstruktsioonilt ning selle ümbrusest inimesed eemale juhtida ning tagada ohutus.
         2. Vasturaskuste kinnitamisel konstruktsioonide külge tuleb kasutada suletud kinnitusvahendeid (poltühendus, karabiinid, seeklid jne).
         3. Suurte konstruktsioonide vaiadega maasse ankurdamist võib kasutada vaid siis, kui on kindlalt tagatud ankrute püsivus pinnases. Reeglina ei ole selline lahendus soovitatav.
      4. Põhikarkass ja katus
         1. Põhikarkass, katus ja vasturaskused peavad olema ühendatud üheks tervikuks nii, et oleks tagatud konstruktsiooni püsivus kuni paigaldaja määratud tuulekiiruseni. Määratud tuulekiiruse ületamisel tuleb konstruktsioonilt ning selle ümbrusest inimesed eemale juhtida ning tagada ohutus.
         2. Põhikarkass ja katus peavad olema varustatud diagonaalsidemetega(reeglina kolm külge + katus), et oleks tagatud konstruktsiooni kuju. Diagonaalsidemed peavad olema kinnitatud suletud kinnitusvahenditega (poltühendus, karabiinid, seeklid vms), mis ei lase sidemel lahti tulla ka suure liikumise peale.
      5. Põrandad:
         1. Lava põranda konstruktsioon peab olema ettenähtud koormusele vähemalt 5kN/m² (500kg/m²)
         2. Põrand peab olema sile, ühtlane ja terviklik
            1. Lava servad, trepid, üksikud astmed, kõrgendused >20cm jne peavad olema selgelt tähistatud (kollane/must, punane/valge, neoon vms teibiga)
            2. Lava servad (va.esiserv), mis on kõrgemad, kui 1,0m peavad olema piiratud vähemalt 0,8m kõrguse piiretega. Piirded peavad olema kinnitatud tugevasti lava põranda või karkassi külge.
      6. Tornkonstruktsioonid (PA- ja ekraanitornid, kahekordsed režiitornid jne)
         1. Tornid peavad olema toestatud või kinnitatud vasturaskustega nii, et nende kõikumine mistahes suunas oleks välistatud.
         2. Riputatud seadmed peavad olema fikseeritud, et nende liikumine oleks välistatud.
         3. Tehnika kandetala, mille külge kinnitatakse sündmustehnika, peab olema torni külge tugevalt fikseeritud.
      7. Publikubarjäärid
         1. Publiku barjäärideks võib kasutada vaid selleks ettenähtud konstruktsioone. Madalate aedade jne kasutamine ei ole lubatud
         2. Barjäärid peavad olema omavahel tugevalt ühendatud, et oleks välistatud nende omavaheline liikumine.
3. **Sündmustehnika**
   1. Kogu sündmustehnika, mis on riputatud konstruktsioonide külge, peab olema paigaldatud vastavalt tootjapoolsetele nõuetele ning konstruktsioonide koormustabelitele, arvestades sealhulgas vajalike varutegureid. Üldjuhul peaks arvestamavaruteguriga 0,85, et kompenseerida materjali kulumist ja väsimist.
   2. Lava või publiku kohal kasutatavaid ferme ei tohiks koormata rohkem kui 1/2 ulatuses deklareeritud kandevõimest
   3. Tõsteseadmeid, trosse, troppe jne tohib koormata:
      * 1/5 ulatuses määratud kandevõimest, kui seadmete all ei paikne inimesi
      * 1/10 ulatuses määratud kandevõimest, kui seadmed paiknevad lava või publiku kohal, va juhul, kui seadme tootja on deklareerinud, et seadmed on ohutud inimeste kohal kasutamiseks.
   4. Riputatud seadmete kohta peavad toimumiskohas olema tehnilised juhendid, kus on toodud vähemalt seadmete kaalud ja paigaldusnõuded.
4. **Telgid jm. ajutised siseruumides paiknevad esinemiskohad**
   1. Sündmusel kasutatavate telkide kohta peab olema kohapeal olemas tootjapoolne paigaldusjuhend, kus on muuhulgas kirjas telgi kinnitamise viisid ning kasutuspiirid (tuule kiirus). Määratud tuulekiiruse ületamisel tuleb telk inimestest tühjendada ning tagada ohutus.
   2. Ajutisest esinemiskohast, sh.telk, peab olema vähemalt kaks üksteisest eraldiseisvat väljapääsu. Väljapääsude laiused peavad olema vastavuses esinemiskohas viibivate inimeste hulgaga.
   3. Üle 60m2 esinemiskohad tuleb varustada evakuatsioonivalgustitega.
   4. Esinemiskohas peab olema üks 6kg kustuti iga 200m2, kuid mitte vähem kui 2tk.
   5. Telgi kattematerjal peab vastama vähemalt süttivusklassile D-s2,d2
5. **Batuudid**
   1. Batuudid peavad olema paigaldatud tootja poolse juhendi järgi. Paigaldusjuhend peab olema sündmuse toimumise kohapeal vastavalt p1.5 Paigaldamisel tuleb järgida mh järgnevat:
      1. Batuudid peavad olema ankurdatud nõuetekohaselt maasse või raskuste külge.
      2. Tootja või paigaldaja peab määrama maksimaalse tuulekiiruse, mille juures batuuti kasutada tohib. Määratud tuulekiiruse ületamisel tuleb batuudilt ning selle ümbrusest inimesed eemale juhtida ning tagada ohutus.
6. **Elekter**
   1. Voolukilbid peavad olema paigutatud nii, et voolupesad või muud pingestatud detailid ei jääks vee sisse ka suure saju või sulavee puhul.
   2. Soovitatav on ka kuni IP67 kaitseklassiga kaablijätkud kaitsta ilmastiku eest kilekoti või pakkekile või muu sellisega.
   3. Kõik kaablid, mis ristuvad auto-, kõnni- või muu inimeste ja sõidukite liikumisteega, peavad olema kaitstud nii, et kaablite isolatsioon ei saaks kahjustada. Soovitatavalt spetsiaalsete kaablikatetega.
   4. Sündmuse jaoks ehitatav elektripaigaldis (toitekaablid, kilbid, generaatorid) peab olema auditeeritud vastavalt seadme ohutuse seadusele.
   5. Sündmuse alal paiknevate voolukapide ja generaatorite luugid peavad olema lukus või nende juurde ligipääs takistatud muudmoodi.
   6. Kõik seadmed ja konstruktsioonid peavad olema nõuetekohaselt maandatud.
7. **Üldine tuleohtus ja turvalisus**
   1. Sündmuse toimumise kohta peab olema tagatud juurdepääs päästeautoga. Liikumistee laius 3,5m, väravad 4,0m laius ja 4,5m kõrgus.
   2. Iga lava juures peab olema vähemalt üks 6kg pulberkustuti. Soovitatavalt CO2-kustuti. Kustuti peab olema nähtavas ja hästi ligipääsetavas kohas
   3. Pimedal ajal toimuval sündmusel peavad publikule ligipääsetavad, kuid valgustamata alad, olema valgustatud ajutise lahendusega (valgusmastid jne)
   4. Valgustusmastid peavad olema püstitatud stabiilselt ning kõrvaliste inimeste ligipääs neile peab olema takistatud.
8. **Turvavarustus**
   1. Töötades kõrgemal kui 2,5m peab töötajal olema lõua alt kinnitatav turvakiiver, kogu keha turvarakmed ning amordiga turvaköis